En kvindelig paraglider landede langt fra optimalt, og redningsfolk måtte derfor komme hende til undsætning.

Paragliding er en sport, der foregår i højderne. Derfor kan det sommetider også ende galt, hvis landingen mistimes. Det erfarede en kvindelig paraglider på den hårde måde lørdag eftermiddag på Løkken Strand. Hun var nemlig uheldig at vælte ned i en klitskråning. - Hun slog sin ryg, og det var derfor nødvendigt at fiksere hende på en båre og hjælpe hende op, siger indsatsleder ved Nordjyllands Beredskab, Per Hansen. I stabil tilstand Beredskabet blev tilkaldt klokken 14:15, og da de nåede frem, var en sprøjte fra Løkken allerede på stedet. Ambulancefolkene var tilmed fremme, og en kystredningsgruppe fra Hjørring hjalp også til for at få kvinden op på den mest skånsomme måde. Båren blev først sænket ned, og efterfølgende blev kvinden spændt fast og hjulpet op. Kvinden var i stabil tilstand, da Per Hansen nåede frem til stedet. - Hun var ved bevidsthed og var på intet tidspunkt i kritisk tilstand, men hun er kørt på hospitalet til kontrol, fortæller han.